REGOLAMENT TAL-KUMMISSJONI (KE) Nru 1036/2005
ta' l-1 ta' Lulju 2005
li temenda r-Regolament (KE) Nru 2535/2001 li jistipula regoli ddettaljati għall-applikazzjoni tar-Regolament tal-Kummissjoni (KE) Nru 1255/1999 fir-rigward tal-arranġamenti għall-importazzjoni tal-ħalib u tal-prodotti tal-ħalib u jiftaħ kwoti tariffarji
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta' Mejju 1999 dwar l-organizzazzjoni komuni tas-suq fil-ħalib u fil-prodotti tal-ħalib (1), u partikolarment l-Artikolu 29(1) tiegħu,
Billi:
(1)
Ir-Regolament tal-Kummissjoni (KE) 2535/2001 (2) jistabbilixxi, inter alia, regoli ddettaljati għall-applikazzjoni għall-arranġamenti ta’ importazzjoni għall-ħalib u prodotti tal-ħalib ipprovduti fil-Ftehimiet tal-Ewropa bejn il-Komunità u l-Istati Membri tagħha, min-naħa u l-pajjiżi Ewropej tal-Lvant min-naħa l-oħra. Sabiex jiġu implimentati l-konċessjonijiet previsti bid-Deċiżjonijiet tal-Kunsill u tal-Kummissjoni 2005/431/KE (3) u 2005/431/KE (4) dwar il-konklużjoni tal-Protokolli Addizzjonali għall-Ftehimiet Ewropej li jistabbilixxu assoċjazzjoni bejn il-Komunitajiet Ewropej u l-Istati Membri tagħhom, fuq naħa, u l-Bulgarija u r-Rumanija, fuq in-naħa l-oħra, biex titqies l-adeżjoni tar-Repubblika Ċeka, ir-Repubblika tal-Estonja, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, ir-Repubblika tal-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja, u r-Repubblika Slovakka fl-Unjoni Ewropea, għandhom jinfetħu l-kwoti tariffarji ġodda u għandhom jiżdiedu ċerti kwoti eżistenti sa mill-1 ta’ Lulju 2005, id-data tad-dħul fis-seħħ tal-Protokolli Addizzjonali.
(2)
Ir-Regolament tal-Kunsill (KE) Nru 747/2001 (5) jipprovdi għall-kwota Nru 09.1302, fir-rigward ta’ ċerti prodotti agrikoli ġejjin mill-Iżrael, li jiġu ġestiti fuq bażi ta' “min jiġi l-ewwel jinqeda l-ewwel”, fi qbil mal-Artikoli 308a sa 308c tar-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (6). Huwa xieraq li titqies il-kwota fir-Regolament (KE) Nru 2535/2001.
(3)
L-Anness XII għar-Regolament (KE) Nru 2535/2001 fih referenza għall-entità li toħroġ iċ-ċertifikati f'Ċipru li għandha titħassar minħabba l-adeżjoni ta’ Ċipru għall-Unjoni Ewropea.
(4)
Ir-Regolament (KE) Nru 2535/2001 għandu għalhekk jiġi emendat skont dan.
(5)
Il-miżuri previsti f'dan ir-Regolament huma konformi mal-opinjoni tal-Kumitat ta' Ġestjoni tal-Ħalib u l-Prodotti mill-Ħalib,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2535/2001 huwa emendat kif ġej:
(1)
Fl-Artikolu 5, il-punt b) jinbidel b'dan li ġej:
“(b)
il-kwoti previsti fid-Deċiżjonijiet tal-Kunsill u tal-Kummissjoni 2005/430/KE (*) u 2005/431/KE (**);
(*) ĠU L 155, 17.6.2005, p. 1." 						
(**) ĠU L 155, 17.6.2005, p. 26”" 						
(2)
L-Artikolu 19a huwa emendat kif ġej:
(a)
Il-Paragrafu 1 jinbidel bit-test li ġej:
“1. Fi ħdan il-kuntest tal-kwoti previsti fir-Regolmenti tal-Kunsill (KE) Nru 312/2003 (*) u (KE) Nru 747/2001 (**), ingħataw fl-Anness VIIa għal dan ir-Regolament, l-Artikoli 308a sa 308c tar-Regolament (KEE) Nru 2454/93 għandhom japplikaw.
(*) ĠU L 46, 20.2.2003, p. 1" 						
(**) ĠU L 109, 19.4.2001, p. 2.”" 						
(b)
Il-Paragrafu 4 jinbidel bit-test li ġej:
“4. L-applikazzjoni tar-rata mnaqqsa ta’ imposti għandha tkun suġġetta għall-preżentazzjoni tal-prova tal-oriġini maħruġa skont l-Anness III għall-Ftehim maċ-Ċili jew mal-Protokoll 4 għall-Ftehim mal-Iżrael.”
(3)
Il-Parti B tal-Anness I għandha tinbidel bit-test fl-Anness I ta' dan ir-Regolament.
(4)
L-Anness VIIa għandu jinbidel bit-test fl-Anness II ta' dan ir-Regolament.
(5)
Fl-Anness XII ir-ringiela li għandha x’taqsam ma’ Ċipru tħassret.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
Il-Punti (1) u (3) tal-Artikolu 1 għandhom japplikaw mill-1 ta’ Lulju 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 1 ta' Lulju 2005.